b'\n_START_ARTICLE_\nLjudi sjene\n_START_PARAGRAPH_\nLjudi sjene ili ljudi sjenke (eng. Shadow people), prema vjerovanju, nadnaravna bi\xc4\x87a koja se pojavljuju kao tamni sjenoviti humanoidni prikazi koji se primje\xc4\x87uju u perifernom kutu promatra\xc4\x8devog oka i iznenada nestaju. Svjedoci tvrde da se mogu izrazito brzo kretati i iznenadno se rasplinuti. Vjeruje se da se radi o zlim i agresivnim natprirodnim entitetima, iako postoje i svjedo\xc4\x8danstva u kojima su opisani kao an\xc4\x91eli \xc4\x8duvari. Neki izvori tvrde da su oduvijek me\xc4\x91u nama i da se hrane ljudskim emocijama i strahovima, mogu\xc4\x87e ih je odbiti pozitivnim mislima._NEWLINE_Zagovornici teorije o postojanju takvih entiteta imaju vi\xc5\xa1e teorija o njihovom identitetu. Neki tvrde da se radi o demonima ili duhovima, dok drugi tvrde da se radi o izvandimenzionalnim bi\xc4\x87ima iz drugih svjetova ili o izvanzemaljcima._NEWLINE_Obja\xc5\xa1njenja koja su rezultat znanstvenog pristupa re\xc4\x8denom fenomenu, tvrde da se takva paranormalna iskustva mogu objasniti opti\xc4\x8dkom iluzijom ili halucinacijom, kao i stresnim emocionalnim i psiholo\xc5\xa1kim stanjima, ali i kao posljedica uzimanja narkotika ili odre\xc4\x91enih lijekova koji izazivaju nuspojave._NEWLINE_Mo\xc5\xbee ih se dovesti u vezu s morama, mitolo\xc5\xa1kim bi\xc4\x87ima koja se pojavljuju u brojnim europskim mitologijama.\n_START_SECTION_\nOpis\n_START_PARAGRAPH_\nPrema izjavama navodnih svjedoka, postoji vi\xc5\xa1e vrsta ljudi sjena no zajedni\xc4\x8dko im je da se pojavljaju u obliku crne sjenovite mase humaniodnog oblika, ponekad kao prikaza u crno kaputu sa \xc5\xa1e\xc5\xa1irom na glavi ili tamni obris zaogrnjen kapulja\xc4\x8dom. U nekim slu\xc4\x8dajevima ne vide se gornji ili donji ekstremiteti i doima se kao da prikaza lebdi u zraku. Iako su svjedo\xc4\x8danstva suglasna da se lice prikaze ne mo\xc5\xbee vidjeti, jer je zatamnjeno ili ga uop\xc4\x87e nema, u pojedinim iskazima spominju se da su na, ina\xc4\x87e zamra\xc4\x87enom licu, crvene o\xc4\x8di.'